Quotiens a prudentibus viris aliquid dignum memoria agitur vel adquisitur, iccirco posterorum noticie litteris commendatur, quatinus propter hoc et emulis calumpniandi penitus obstruatur locus et benivolis ad bene agendum incitatus affectus. Quapropter notum esse volumus omnibus presentibus et futuris quod Theodericus, miles, de Faverniaco, olim calumpniabatur ecclesie sancti Benigni Divionensis, quicquid sibi ex parte uxoris sue videbatur competere, de his terris quas in confinio Marcenniaci predicta ecclesia possidebat, videlicet in boijs, in terrariis, in carosello et in aliis locis que ad ipsum territorium pertinent. Hinc quippe placito habito cum ei obiceretur quod anno anteriori de his omnibus que ipse tunc reclamabat Deo sanctoque Benigno donum fecisset, ipseque penitus hoc denegaret, nec in presenti persona existeret quecum inde comprobare idonea esset, tandem commonitus tam ab amicis quam aliis qui illi placito intererant, acceptis sex libris denariorum ipse videlicet centum solidis, et uxor sua ex cujus parte illa clamabat xxti utroque eorum guirpivit in manu domni Hugonis, abbatis, quicquid in supradictis locis juste vel injuste calumpniabatur. Concessit etiam tunc in presenti laude uxoris sue per manum supradicti abbatis, ut ubicumque monachi Divionenses illo die aliquid tenebant, quod ad jus uxoris sue quoque pacto pertineret, deinceps absque ulla contradictione sui suorumque libere et quiete in perpetuum possiderent. Quod donum postea quam in manu domni abbatis abomiserant, hortatu ipsius posuerunt etiam in manu Ducis, in cujus hec presentia gerebantur, orantes quatenus ipse sua auctoritate donum quod ipsi fecerant corroboraret, atque inde monaschos ipse revestiret. Quorum precibus gratanter ab illo susceptis, omnia que dederant, laudavit, concessit, et monachis per manum supradicti abbatis possidenda tradidit, cartamque exinde factam suo sigillo sigillari precepit. Testes: S. Hugonis, abbatis: S. Oddonis, camerarii; S. Constantii, cellerarii; S. Hvgonis, Ducis; S. Josberti, vicecomitis; S. Arnulfi Cornuti; S. Girardi de Castellione; S. Girardi de Faverniaco; S. Hugonis, prepositi; S. Humberti de Fossato; S. Vuidonis, de sancto Michaele; S. Widonis Franci.